
ABSTRACT

Lucrarea de faţă îşi propune să prezinte medierea în cauzele de malpraxis din domeniul asistenţei medicale, printr-o abordare comparativă a scopului şi mijloacelor de soluţionare a conflictelor în sectorul de sănătate din diferite state membre ale Uniunii Europene dar şi alte state precum: Australia, Statele Unite ale Americii, Canada şi Noua Zeelandă.
Studiul cuprinde trei aspecte: analiza tipologiilor serviciilor de mediere, caracteristicile distinctive ale serviciilor de mediere în asistenta medicală, şi o evaluare a perspectivelor viabilităţii medierii în acest domeniu.

Medierea are un loc important în cadrul reformei sistemului judiciar din Romania iar rolul mediatorului este unul activ in pastrarea echilibrului social si pentru rezolvarea pe cale amiabilă a conflictelor. Dacă până acum medierea era prezentată ca soluţie de rezolvare a conflictelor în general, odată cu intrarea în vigoare a prevederilor Noului Cod civil şi ale Codului de procedură civilă, de acum soluţia medierii se particularizează fiind agreată de tot mai multe categorii profesionale ca soluţie modernă de rezolvare a conflictelor generate de erorile profesionale inerente.

Materia medierii în domeniul medical nu este uniform reglementată în spaţiul Uniunii Europene, existând, astfel, puţine state membre care au adoptat legi distincte. Majoritatea Codurilor de procedură civilă sau penală conţin puţine prevederi referitoare la procedura medierii, deşi, în practică, mecanismul soluţionării alternative a conflictelor (ADR – alternative dispute resolution) este foarte utilizat. 
În majoritatea statelor europene, malpraxis nu înseamnă doar nerespectarea standardelor profesionale. Tot malpraxis este şi atunci când medicul nu îi explică pacientului în mod corespunzator în ce va consta operaţia, cum vor fi făcute analize, care sunt efectele, dacă există alte metode, ce se intamplă dacă nu face operaţia. În Spania aceste cazuri sunt tratate în justiţie ca şi infracţiuni. Dacă nu îi aduce la cunoştinţă toate aceste aspecte, pacientul poate acţiona în instanţă si are şanse foarte mari să obţină despăgubiri chiar dacă operaţia a fost efectuată dupa standardele ştiinţifice şi nu există o altă metodă alternativă. Nici chiar consimţământul pacientului nu este o dovadă suficientă pentru a scapa medicul de răspundere. În Belgia, Austria, Olanda, consimţământul este important, dar spitalul trebuie să poată dovedi că pacientul a înţeles informaţiile care i-au fost aduse la cunoştinţă.
În domeniul medical, în SUA şi Australia s-a dezvoltat extrem de mult răspunderea civilă şi cea disciplinară.
Un aspect interesant apare în legea din Noua Zeelandă. Astfel, nu există asigurare pentru răspundere civilă, căci există o lege prin care angajatorii sînt obligaţi să despăgubească pe salariaţii lor ce suferă accidente (inclusiv din vină medicală). În acest mod, procese de daune faţă de instituţii medicale sau medici nu există.

* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.
CAP. I INTRODUCERE, TERMINOLOGIE
În cazul conflictelor care apar la orice nivel al societăţii, medierea devine o metodă relativă frecventă de Soluţionare Alternativă a Litigiilor (ADR), atât datorită eficacităţii cât şi a eficienţei sale. Această metodă se dovedeşte a fi un mijloc care permite realizarea unui acord mai satisfăcător pentru părţile aflate în conflict, economisind-se timp şi resurse financiare şi, de asemenea, în multe cazuri, reducerea factorilor de stres. 

Când se dezvoltă un conflict, calea "clasică" de soluţionare este o acţiune în instanţă, numită, de regulă, drept litigiu. Litigiul, devenit acţiune în instanţă, este întâlnit frecvent în materie civilă.

În cazul unui litigiu există un reclamant, care ridică o pretenţie, şi un inculpat asupra căruia se ridică acele pretenţii. Contestarea presupune depunerea unei reclamaţii împotriva cuiva şi prezentarea acesteia în instanţă. Setul de alternative la soluţionarea litigiilor printr-o acţiune formală în instanţă se numeşte Soluţionare Alternativă a Litigiilor (Alternative Dispute Resolution - ADR). Aceasta cuprinde procesele de soluţionare a litigiilor şi procedurile prin care se acţionează pentru soluţionarea acestora şi realizarea unui acord în afara acţiunii judecătoreşti (litigii formale, instanţe), cu sau fără ajutorul unei a treia
părţi. Principalele tipuri de ADR sunt negocierea, medierea (denumită uneori drept conciliere), acordul părţilor şi arbitrajul.

Negocierea este un dialog între două sau mai multe persoane sau părţi, cu scopul de a ajunge la o înţelegere, de a rezolva o divergenţă, a ajunge la un acord asupra acţiunilor viitoare, în beneficiul individual sau colectiv. 

Acordul părţilor se realizează cu ajutorul avocaţilor (specializaţi în acest sens)  şi experţilor agreaţi de comun acord, care facilitează procesul de soluţionare, în condiţii contractuale speciale. Nici unul nu impune părţilor o soluţie. Cu toate acestea, acordul părţilor este un proces formal, mai degrabă decât o metodologie ADR; este componenta unui litigiu şi a sistemului de rezolvare pe cale judecătorească; este utilizat în mod frecvent pentru divorţuri şi în litigii de familie. 

Medierea înseamnă un proces structurat în care două sau mai multe părţi într-un litigiu încearcă, în mod voluntar, să ajungă la un acord privind soluţionarea litigiului dintre ele, cu asistenţa unui mediator.
Acest proces poate fi iniţiat de către părţi, recomandat sau impus de o instanţă, sau prevăzut de lege. Medierea este utilizată într-o varietate de cazuri, cum ar fi comerciale, juridice, diplomatice, conflicte de muncă, dispute în comunitate sau în familie.

Mediatorul este o persoană terţă care este solicitată să efectueze medierea într-un mod eficient, imparţial şi competent, indiferent de titulatura sau profesia sa sau de modul în care această terţă persoana a fost numită sau solicitată să efectueze medierea. Mediatorul ajuta părţile să negocieze soluţiile lor (mediere de facilitare) şi, în unele cazuri, poate exprima o opinie asupra a ceea ce ar putea fi o rezolvare justă sau rezonabilă, în general, în cazul în care toate părţile convin că mediatorul poate face acest lucru (medierea evaluativă).

În arbitraj, părţile transferă soluţionare litigiului unei terţe părţi, formată din una sau mai multe persoane ("arbitrii", sau "tribunal de arbitraj"), care analizează cazul şi impune o soluţie, care este juridic obligatorie pentru ambele părţi.

Arbitrajul este adesea folosit pentru soluţionarea litigiilor comerciale, în special tranzacţii comerciale internaţionale, precum şi în materia drepturilor consumatorilor şi a litigiilor de muncă, situaţii în care arbitrajul prevăzut în clauzele contractelor comerciale sau de muncă. Arbitrajul poate fi voluntar sau obligatoriu şi poate avea soluţii cu caracter obligatoriu sau de recomandare. Arbitrajul cu caracter de recomandare este foarte asemănător cu medierea, deosebirea principală constând în faptul că în timp ce un mediator va încerca să ajute părţile să găsească un compromis, arbitrul (fără caracter obligatoriu) va determina numai răspunderea şi, dacă este cazul, va prezenta o estimare a cuantumului daunelor posibil de a fi suportate.

Unele instanţe solicită  ca anumite cauze să parcurgă unele căi de soluţionare alternativă a litigiilor, înaintea prezentării de către părţi a cauzei în instanţa judecătorească. Astfel, medierea devine metoda preferată în cadrul ADR iar Directiva Europeană privind medierea (Directiva 2008/52/CE) face referire în mod expres la aşa-numita mediere "obligatorie".

CAP.II REGLEMENTAREA MEDIERII IN STATE EUROPENE

Conflictele din domeniul asistenţei medicale au loc, de regulă, între furnizorii de servicii medicale şi pacienţi, între personalul medical şi membrii de familie ai pacienţilor, între personalul medical şi management, medierea fiind o metodă utilă de soluţionare a acestor divergenţe.

Din analiza modului de soluţionare a conflictelor în domeniul asistenţei medicale în Belgia, Estonia, Finlanda, Franţa, Ungaria, Letonia, Luxemburg, Malta, Slovenia, Spania, Suedia şi Marea Britanie, rezultă următoarele:

• În majoritatea ţărilor studiate, medierea este folosită pentru a rezolva litigiile dintre pacient sau rudele pacientului şi furnizorul de servicii medicale. Această practică se aplică, în special, în Belgia, Danemarca, Estonia, Franţa, Ungaria, Letonia, Malta, Slovenia, Spania şi Marea Britanie;

• Folosirea medierii este, de asemenea, întâlnită în cazul conflictelor colective de muncă, adică atunci când apar dezacorduri între conducerea unităţilor de asistenţă medicală şi sindicate. Acest lucru se regăseşte în Belgia,
Estonia, Finlanda, Franţa, Luxemburg, Malta, Slovenia, Suedia şi Regatul Unit.

• Mai rar, medierea este folosită în cazul litigiilor individuale de muncă, care pot avea loc între angajator şi un membru al personalului care acordă asistenţă medicală. Este cazul în Estonia, Malta, Slovenia şi Marea Britanie.

• În plus, în Estonia, Malta şi Slovenia medierea este folosită şi la rezolvarea conflictelor între membrii personalului care asigură asistenţă medicală, constituiţi în echipe de lucru şi secţiile respective;

• În cele din urmă, medierea poate totodată folosită pentru rezolvarea conflictelor dintre instituţii sanitare şi alte persoane juridice, cum ar fi societăţile de asigurare, părţile contractante, furnizori, fundaţii de asistenţă sanitară,
entităţi aparţinând sectorului public, etc. Este cazul în Franţa, Luxemburg, Malta şi Slovenia.
TEMEIURI PENTRU MEDIERE ÎN DOMENIUL ASISTENŢEI MEDICALE

Medierea în domeniul asistenţei medicale se poate aplica în mai multe situaţii conflictuale, diferite de la ţară la ţară, materia fiind reglementată de: 

Normele generale care reglementează medierea;

Norme speciale aplicabile domeniului asistentei medicale; 

Mediatori, în situaţia în care nu există reglementări formale.
Belgia, Estonia, Finlanda, Luxemburg, Malta, Slovenia şi Suedia au o legislaţie generală care reglementează medierea. Această legislaţie, în general, îşi propune să ofere o motivaţie pentru soluţiile conflictelor de muncă individuale, cât şi colective, indiferent de sectorul sau domeniul în care apar aceste conflicte. În unele cazuri, legislaţia generală face trimitere la folosirea medierii în materie civilă.

În Belgia, practica medierii a debutat cu legea din 5 decembrie 1968 privind contractele colective de muncă, urmată de o lege din 21 ianuarie
2005, cu privire la mediere, în general. De asemenea, Legea din 22 august 2002 privind drepturile pacientului (art. 11) şi Decretul regal din 19 martie 2007 privind cerinţele de mediator în spitale prevede medierea între pacient (sau rude) şi furnizorii de servicii medicale cu privire la drepturile pacientului. Legea din 31 martie 2010 referitoare la despăgubiri pentru prejudiciile cauzate de asistenţa medicală (art.8, pct.5) prevede medierea dintre pacient, furnizorii de servicii medicale şi companiile de asigurări în caz de daune cauzate de asistenţa medicală.
În Estonia, litigiile dintre sindicate şi angajatori sunt rezolvate în conformitate cu Legea privind litigiile colective muncă; disputele dintre angajator şi un membru al personalului medical sunt rezolvate în conformitate Legea de soluţionare a conflictelor individuale de muncă, în timp ce Legea reconcilierii reglementează reconcilierea în materie civilă şi cea pe bază de voluntariat. 

Spitalele au propriile lor sisteme de soluţionare a litigiilor între diferitele părţi şi nu există un sistem central sau o legislaţie în materie de sănătate. În caz de litigiu, primul pas este acela de a încerca o rezolvare pe plan intern, în cadrul unităţilor de asistenţă medicală. Cele mai multe dintre spitale angajează mediatori independenţi. Există procese speciale de mediere pentru conflicte de muncă şi pentru disputele dintre sindicate şi organizaţii patronale (conciliere), şi procese de mediere pentru litigiile dintre angajaţi şi angajatori (comitetele pentru litigiile de muncă).
 Părţile au dreptul de a se adresa instanţelor în cazul în care disputele nu sunt rezolvate în spitale sau în timpul concilierilor sau a şedinţele Comitetului pentru conflicte de muncă.

În Finlanda, sistemul de arbitraj se bazează pe Legea cu privire la medierea în conflictele de muncă. Mediatorul/Conciliatorului Naţional
şi conciliatorii ajută partenerii de negocieri în concilierea conflictelor de muncă în cazul în care un acord colectiv nu poate fi realizat fără ajutor din exterior. Organizaţiile centrale ale pieţei forţei de muncă pot fi, de asemenea,
asistate de către conciliatorul naţional cu prilejul elaborării de acorduri globale, cuprinzătoare privind politicile în domeniul veniturilor. În cadrul conflictelor de muncă, medierea este obligatorie. Finlanda are un sistem în care concilierea este obligatorie, dar nu este obligatorie soluţionare unui conflictelor de muncă prin conciliere: părţile într-un conflict nu sunt obligate să accepte propunerea conciliatorului.
În Germania, victima malpraxisului medical este cea care intentează proces pentru pretinderea despăgubirilor de la asigurătorul de răspundere medicală sau de la spital. Dacă victima nu poate obţine câştig la acest nivel, poate intenta proces sau poate apela la un serviciu de mediere. Ultima soluţie are avantajul de a fi gratuită, în timp ce în proces reclamantul suportă riscul de a fi pus să suporte cheltuielile dacă pierde, acestea constând în cheltuielile din instanţă, cheltuielile cu partea care câştigă şi onorariile propriului avocat. Cheltuielile neprevăzute nu sunt admise în Germania.
Dacă centrul de mediere consideră că există o vătămare pentru care medicul este responsabil, victima poate apela din nou la asiguratorul de răspundere profesională. În 85% din cazurile de malpraxis situaţia se tranşează pe baza opiniei centrului de mediere. 15% din cazuri se soluţionează în instanţă, unde instanţa dă o hotărâre care de regulă urmează soluţia dată de centrul de mediere. Conform acestei practici, majoritatea cazurilor de malpraxis medical se soluţionează în afara instanţei, fie imediat sau după ce centrul de mediere a formulat o opinie.

Centrele de mediere sunt asistate de asociaţiile medicale de stat, deşi sunt organizaţii independente care se bucură de mult respect pentru decizia lor independentă. Personalul centrelor este alcătuit din avocaţi şi doctori, iar evaluările sunt adeseori efectuate pe principiul pro bono de către medici voluntari. În plus faţă de asistenţa acordată victimelor cazurilor de malpraxis, ei întocmesc statistici privind sesizările supuse atenţiei lor, care sunt actualizate anual de către Asociaţia Medicală Federală. Principalul scop al acestor statistici este unul medical, pentru a evita erorile pe viitor.

Asiguratorii de sănătate oferă de asemenea servicii de consultanţă pentru asiguraţi, după cum prevede legea. Aceste instituţii oferă şi evaluări în cazuri de malpraxis medical. Centrele de servicii sunt organizate la nivel de stat.

Nu există statistici oficiale privind incidenţa malpraxisului medical sau costul său, iar cifrele oferite aleatoriu asupra numărului pretenţiilor şi soluţionarea lor nu sunt întotdeauna în acord. Nu există statistici privind dimensiunea despăgubirilor, cu excepţia tabelelor privind cuantumul despăgubirilor pentru durere şi suferinţă acordate de instanţă.

În privinţa soluţionării pretenţiilor de săvârşire a unui act de malpraxis medical, asiguratorii şi centrele de mediere sunt de acord că aproximativ o jumătate din cazuri sunt nejustificate, fiind astfel respinse. 
În Italia, Decretul nr.28/04.03.2010
 reglementează medierea în speţele civile şi comerciale. Site-ul oficial al Ministerului Justiţiei
 oferă informaţii complete privind medierea.

Prin Decizia nr. 272
 / 24 octombrie 2012, Curtea Constituţională a Italiei a admis excepţia de neconstituţionalitate a prevederilor legale din Italia privitor la obligativitatea medierii. 
În Luxemburg, articolul L. 163-1 şi următoarele din Codul muncii - Oficiul naţional de conciliere - stabileşte un temei legal de soluţionare a conflictelor colective de muncă. Scopul său specific (cu privire la mediere) este de a
soluţiona conflictele colective privind condiţiile de muncă, în general,  inclusiv conflictele colective de muncă în cazul absenţei unor contracte  sau acorduri colective privind salarizarea. Pentru litigiile cu autorităţile publice, Legea din 22 august 2003 stabileşte un mediator, a cărei misiune este de a primi plângeri de la toate persoanele fizice sau persoanele juridice de drept privat care consideră că în afacerea în cauză o autoritate publică nu a funcţionat în conformitate cu atribuţiile sale sau încalcă convenţiile, legile sau reglementările în vigoare (în aceste cazuri autorităţile publice pot fi administraţiile de stat şi ale municipalităţilor, cu excepţia celor legate de activităţile lor industriale, financiare şi comerciale).
În Luxemburg, în ceea ce priveşte unităţile de asistenţă medicală şi părţile contractante - de exemplu medicii care desfăşoară activităţi independente, pe baza unei convenţii cu spitalul - există întotdeauna o încercare pentru mediere de către preşedintele Consiliului Medical al spitalului. Membrii Consiliului Medical sunt aleşi potrivit unor prevederi legale de către colectivul de medici, în scopul de a reprezenta interesele lor în relaţia cu conducerea spitalului.

În Malta, medierea este reglementată în legislaţia generală, capitolul 474 al Legii privind medierea, care se referă la medierea în orice domeniu, inclusiv în sectorul asistenţei medicale, indiferent de natura conflictului.

În Slovenia, medierea este reglementată de Legea cu privire la medierea în materie civilă şi comercială (2008). Înainte de această dată nu a existat un cadru general de reglementare a medierii. Acest lucru, însă, nu a împiedicat
dezvoltarea medierii ca practică, dimpotrivă, începând cu anul 2001 Slovenia a înfiinţat instanţe speciale de mediere. Reforma în domeniul legislaţiei civile a cuprins şi adoptarea Legii cu  privire la soluţionarea alternativă a conflictelor, intrată în vigoare la 15 iunie 2010. Legea a introdus termene 
de soluţionare alternativă a litigiilor la toate tribunalele de primă instanţă; curţile de apel urmau să adopte aceste termene începând cu 15 iunie 2012.

În Suedia, în 2000, Guvernul a înfiinţat Biroul Naţional de Mediere care acoperă întreaga piaţă a forţei de muncă, inclusiv sectorul de sănătate. Atribuţiile sale sunt reglementate în Legea comună, care a fost completată printr-o ordonanţă care conţine reglementări privind activitatea Oficiului Naţional de Mediere. Atribuţiile privind medierea conflictelor de muncă au fost preluate de la Biroul Conciliatorului/Mediatorului Naţional. Medierea în conflictele industriale se realiza de către organele statului potrivit unei legi din anul 1906. Biroul Naţional de Mediere desemna mediatori, la cererea părţilor interesate. În conformitate cu noua legislaţie, ulterior datei de 1 iunie 2000, Biroul Naţional de Mediere poate numi mediatori fără consimţământul părţilor. Acest lucru poate fi realizat dacă
una dintre părţi a notificat acţiuni sindicale şi Biroul Naţional de mediere decide că mediatorii pot soluţiona în mod satisfăcător disputa. Organizaţiile care au convenit în prealabil un acord privind procedurile de negociere şi au înregistrat acest documentul la Oficiul Naţional de Mediere sunt exceptate de la această prevedere. Cu toate acestea, intervenţia mediatorilor împotriva voinţei partenerilor sociali nu este o practică uzuală.

Alături de legislaţia generală privind medierea, Belgia, Franţa, Ungaria, Luxemburg şi Slovenia au legi speciale care reglementează medierea în domeniul asistenţei medicale. Legislaţia urmăreşte, în general, să ofere forţă juridică suplimentară protecţiei drepturilor pacienţilor şi să stabilească căi alternative de reglementare în cazul daunelor provocate sănătăţii, în afara soluţionării prin intermediul instanţelor de judecată.

În Belgia, există legea din 22 august 2002 privind drepturile pacientului (art. 11) şi Decretul regal din 19 martie 2007 privind Cerinţele pentru un mediator în spitale care prevăd medierea între pacient (sau rude) şi furnizorii de asistenţă medicală privind drepturile pacientului. Legea din 31 martie 2010 referitoare la despăgubirile pentru prejudiciile cauzate în materie de sănătate (art. 8 para. 5) prevede medierea dintre pacient, furnizorii de servicii medicale şi companiile de asigurări în caz de daune cauzate în procesul de asistenta medicala.

În Franţa, medierea în domeniul asistenţei medicale este definită de o lege specială, Legea din 4 martie 2002.

În Ungaria, Legea Sănătăţii include unele dispoziţii cu privire la mediere. De asemenea, Legea CXVI din anul 2000 privind medierea în domeniul asistenţei medicale vizează disputele dintre personalul medical şi pacienţi. Părţile înaintează o solicitare de mediere Biroului regional de experţi judiciari cel mai apropiat de domiciliul pacientului sau de sediul unităţii sanitare unde pacientul a fost tratat. Registrul mediatorilor în domeniul asistenţei medicale este deţinut şi publicat de Biroul Naţional al Experţilor Judiciari. 
În Luxemburg, articolul 77 al "Codului de securitate socială" - Comisia de buget - stabileşte norme pentru instituţiile sanitare şi Casa Naţională de Asigurări de Sănătate, pe baza concluziilor misiunii de conciliere, pentru includerea sumelor respective în bugetele spitalelor. Dispoziţii mai precise sunt convenite
într-o convenţie între Asociaţia Naţionala a Spitalelor (EHL) şi Casa Naţională de Asigurări de Sănătate. În conformitate cu această convenţie, LHE are atribuţia de a încerca o mediere înainte ca disputa să ajungă la Comisia de buget.

În Slovenia, Legea drepturilor pacientului şi Regulile privind medierea în  domeniul asistenţei medicale (care derivă din Legea drepturilor pacienţilor), ambele din 2008, stabilesc norme privind medierea în domeniul asistenţei medicale.

În Letonia, nu există legislaţie specifică pentru diferite domenii. Serviciile de mediere sunt, în principal, în responsabilitatea ONG-urilor şi a organizaţiilor non-profit, care au libertatea de a le gestiona în cel mai bun mod.

În Marea Britanie nu există legislaţie specifică. Cu toate acestea, medierea este o bună practică recomandată. Este o activitate cu caracter voluntar a organizaţiilor locale ale NHS
.
În Danemarca, medierea este o activitate cu caracter voluntar şi nu există norme cu caracter obligatoriu în această materie.

În Spania, problemele de sănătate intră în responsabilitatea Comunităţilor Autonome. Unele dintre acestea, din proprie iniţiativă, au introdus reguli şi norme referitoare la mediere. De exemplu, Ministerul Regional al Sănătăţii din Castilla La Mancha a introdus normele de mediere prin Ordinul din 20.02.2003 (articolul 4.4.C) cu privire la creanţe, reclamaţii, iniţiative şi sugestii din domeniul  prestării  de servicii de sănătate şi la funcţionarea centrelor şi unităţilor Serviciului de Sănătate din Castilla la Mancha. Colegiul medicilor din Orense, în Galicia, a creat "Serviciul de Mediere şi Arbitraj", Colegiul medicilor de Vizcaya, în Ţara Bascilor a creat "Serviciul de Arbitraj", Colegiul medicilor din Cordoba, ş.a. Legea Ordinului Sanitar al Comunităţii Madrid (LOSCAM) înfiinţează instituţia "Apărătorul Pacientului", parte a instituţiei de asistenţă medicală, care se ocupă de gestionarea plângerilor şi sugestiilor pacienţilor, pentru apărarea drepturilor şi a obligaţiilor pacienţilor, stabilite prin Constituţia spaniolă (art. 43 şi 51), precum şi prin Legea protecţiei consumatorilor (art. 28). LOSCAM, de asemenea, stabileşte că "Apărătorul pacientului" are ca obiectiv principal medierea în cazul litigiilor care implică cetăţenii Comunităţii Madrid, în calitate de utilizatori ai sistemului de sănătate.
În cazul apariţiei unor cazuri de malpraxis medical, sunt luate în vedere două modalităţi de reparare a prejudiciului produs, şi anume: pe de o parte calea judiciară, prin intentarea unei acţiuni în justiţie, iar pe de altă parte calea extrajudiciară, ce presupune apelarea la proceduri specifice, mediere, conciliere şi arbitraj, pentru a soluţiona pe cale amiabilă litigiul dintre pacient şi medicul respectiv.

Astfel, pacienţii care au suferit un prejudiciu în urma unui caz de malpraxis medical au la dispoziţie posibilitatea de a se adresa pentru repararea lui oficiilor pentru protecţia consumatorului, companiei de asigurări cu care medicul în cauză are încheiată o asigurare de malpraxis sau Colegiului medicilor unde este înscris medicul respectiv.

 Cuantumul daunelor în caz de malpraxis bazat pe răspunderea medicală este stabilit de instanţa de judecată, în funcţie de circumstanţele cauzei, sau pe cale extrajudiciară, prin acordarea unei indemnizaţii din partea asigurătorului.

Sarcina dovedirii prejudiciului revine reclamantului, iar potrivit art. 1968 din Codul civil spaniol acţiunea în repararea prejudiciului este supusă unui termen de prescripţie de un an de la producerea acestuia.

Pe lângă răspunderea contractuală, poate apărea şi răspunderea delictuală, atunci când un medic acţionează fără a avea consimţământul pacientului într-o anumită situaţie, de exemplu în cazurile de urgenţă.

Referitor la cazurile de conciliere între medic şi pacient, se au în vedere reclamaţiile depuse direct la administraţiile unităţilor medicale împotriva neglijenţelor medicilor în activitatea lor profesională. Este necesar ca înainte de a promova o acţiune în instanţă să se desfăşoare o procedură de conciliere între părţi, în cadrul judecătoriei de pace competente. Acordul părţilor de a soluţiona pe cale extrajudiciară litigiul apărut trebuie apoi ratificat de o instanţă de judecată.

Totuşi, când procedura medierii sau cea a concilierii între părţi nu are un rezultat concret, se poate apela la un arbitraj specific, care să respecte principiile contradictorialităţii, egalităţii şi publicităţii, principii care constituie fundamentele unei judecăţi echitabile.

În acest sens, au fost create tribunale arbitrale medicale, ce reprezintă o metodă alternativă pentru soluţionarea litigiilor care apar în cazurile de malpraxis medical, instanţe ce garantează obţinerea unei decizii juste, rapide şi cu autoritate de lucru judecat.

În cazul arbitrajului medical, acesta poate fi definit drept o instituţie juridică, implicând două sau mai multe persoane, una dintre ele cu calificare medicală, prin care se rezolvă o situaţie litigioasă rezultată în urma act medical neprofesional, cu arbitrii desemnaţi de părţi, ale căror decizii sunt luate cu respectarea regulilor de drept.

Această procedură necontencioasă contribuie la îmbunătăţirea relaţiilor medic-pacient şi la repararea oricăror prejudicii fără a aduce atingere reputaţiei profesionale a medicului în cauză.

Arbitrajul medical poate fi caracterizat prin următoarele:

 - voinţa neechivocă a părţilor; 

 - aplicarea normelor de drept specifice dreptului civil (tribunalele arbitrale medicale soluţionează plângerile depuse împotriva medicilor şi personalului medical pentru răspunderea civilă, precum şi pe cele de natură penală).

Există mai multe tipuri de arbitraje: contractual sau ad-hoc (care se desfăşoară instituţionalizat în cadrul colegiilor profesionale ale medicilor şi avocaţilor); de drept (prin interpretarea normelor juridice de către un judecător de pace); echitabil (realizat de arbitrii care manifestă flexibilitate şi au libertatea de alegere a modalităţii amiabile de înţelegere a părţilor).

De asemenea, un rol important în rezolvarea pe cale extrajudiciară a eventualelor litigii între medici şi  pacienţi îl au convenţiile arbitrale, ce reprezintă instrumente juridice prin care părţile se obligă să nu urmeze calea judiciară, ci să convină asupra unei înţelegeri amiabile.

Avantajele oferite de arbitrajele medicale constau în: evitarea proceselor în faţa instanţelor de drept comun, formalism minim, nu necesită existenţa unor judecători, rapiditate, respectarea hotărârilor luate de arbitri.

Dintre tribunalele arbitrale medicale importante pot fi menţionate: Colegiul medicilor din Vizcaya, care rezolvă conflictele apărute între medici şi pacienţii trataţi inadecvat din punct de vedere medical, Colegiul avocaţilor din Madrid, Colegiul medicilor din Orense, Colegiul medicilor din Barcelona, care are în subordine Comisia de anchetă asupra cazurilor de malpraxis medical (această comisie a introdus începând cu anul 1993 o indemnizaţie compensatorie pentru prejudicii aduse pacienţilor, în scopul evitării proceselor intentate medicilor aflaţi în culpă).

Trebuie menţionat că acordarea unei indemnizaţii compensatorii pacienţilor care au fost prejudiciaţi în urma unui act  medical, propusă în cadrul tribunalelor arbitrale medicale, constituie  o soluţie viabilă de urmat în cazurile de malpraxis medical, care nu exclude posibilitatea părţilor vătămate de a se adresa instanţelor de judecată obişnuite, dacă nu sunt mulţumite de cuantumul sumelor oferite.
În concluzie, aşa cum rezultă din prezentul studiu, în statele europene, există două moduri principale de mediere:

Mediere în cadrul instanţelor de judecată: Estonia, Franţa, Luxemburg, Letonia, Malta, Slovenia, Marea Britanie. 

Medierea efectuată în afara sistemelor judiciare (de exemplu, mediere independentă). În Belgia, Danemarca, Ungaria, Spania şi Suedia nu există şi nu se practică medierea în cadrul instanţelor. 

DESFĂŞURAREA MEDIERII

Furnizorii de servicii medicale pot angaja mediatori în eventualele conflicte în activitatea de asistenţă medicală dispunând de mai multe căi şi mijloace de mediere. 

• În cazul în care medierea este realizată de însuşi furnizorul de servicii medicale, aceasta poate fi efectuată fie de către mediatori care lucrează
pentru furnizorul de asistenţă medicală (mediatori interni ai furnizorului de servicii medicale) fie de către mediatori angajaţi, pe baze contractuale, să ajute la soluţionarea conflictelor (mediatori externi). 
Există, de asemenea, un sistem mixt de servicii de mediere, în cazul în care medierea este efectuată de către mediatori ai furnizorului de servicii medicale, precum şi de mediatori externi, pe baze contractuale.

• Medierea în materie de sănătate se poate realiza de către diverse asociaţii, camere de mediere sau alte organizaţii care operează în sectorul de sănătate.

• Alţi furnizori de servicii de mediere care operează în principal în afara sectorului de sănătate, de exemplu, companii de mediere, etc., pot oferi mediere în domeniul asistenţei medicale.

În aproape toate ţările europene medierea se realizează în cadrul instituţiilor medicale. Acesta este cazul în Belgia, Danemarca, Estonia, Franţa, Ungaria, Luxemburg, Slovenia, Spania şi Marea Britanie.

În majoritatea ţărilor analizate, există instituţii care oferă servicii de mediere în toate sectoarele, inclusiv în domeniul asistenţei medicale. Medierea poate fi realizată:

- De către furnizorii de servicii de mediere; este cazul în Malta şi în Suedia;

- De către furnizorii de servicii de mediere sau împreună cu mediatorii furnizorului de servicii medicale: în Belgia, Estonia, Ungaria, Slovenia şi Marea Britanie;

- De către furnizorii de servicii de mediere, din interiorul sau din afara instituţiei furnizorului de servicii medicale; este cazul Luxemburg.

Medierea este asigurată numai de către organizaţiile care operează în sectorul medical din Letonia.

Medierea este asigurată numai de mediatori, care sunt angajaţi în cadrul instituţiei de sănătate în Franţa.

În Slovenia, medierea poate fi realizată de către furnizorii de servicii de mediere sau împreună cu mediatorii furnizorului de servicii medicale sau de către alte organizaţii care operează în sectorul de sănătate.

În Belgia există un mediator "intern" pentru asistenta medicala spitaliceasca şi pentru asistenţă medicală psihiatrică, care se află pe statul de plată al furnizorului de asistenţă medicală, dar este independent. Cu toate acestea, pentru alte tipuri de asistenţă de sănătate, medierea privind drepturile pacientului este realizată de către o autoritate guvernamentală, "Ombudsdepartment Federal", care funcţionează în cadrul "Comisiei Federale pentru drepturile pacientului". Există, de asemenea, o listă de "mediatori oficiali" autorizaţi în Afaceri Generale (conform Legii Medierii din 21 ianuarie 2005); părţile pot, totuşi, alege un mediator ne-oficial.

În Estonia, mediatorul extern este ales dintre mediatorii naţionali sau comitetele de soluţionare a conflictelor de muncă.

În Ungaria există un serviciu de mediere organizat de stat.

În Malta, prin efectul legii s-a creat un Centru de Mediere iar serviciile de mediere sunt stabilite prin Legea medierii.

În Slovenia, conflictele în sectorul sănătăţii pot fi rezolvate de către mediatori care, în mod curent, lucrează în afara sectorului de sănătate.
 În multe cazuri, serviciile de mediere pentru soluţionarea conflictelor din asistenţa medicală sunt oferite de Asociaţia instituţiilor din sănătate din Slovenia – care cuprinde toţi furnizorii de asistenta medicala din Republica Slovenia – medierea fiind una dintre cele mai importante activităţi a lor.

În Suedia, Oficiul Naţional de Mediere acoperă întreaga piaţă a forţei de muncă, inclusiv sectorul medical, şi are trei atribuţii: medierea conflictelor care apar pe piaţa suedeză a forţei de muncă; promovarea unui salariu care să stimuleze procesul de formare profesională, întocmirea statisticilor publice privind salariile. Biroul Naţional de Mediere numeşte mediatorii, în cazul unui conflict între părţi ("partenerii sociali") pe piaţa forţei de muncă, în timpul negocierilor asupra salariul şi a condiţiilor de muncă. În prezent, managementul şi forţa de muncă negociază la nivelul de asociaţii naţionale. Mediatorii, se presupune, că sunt la curent cu situaţia economică din ţară. Sarcina lor este de a se asigura că partenerii sociali ajung la un acord şi, prin urmare, menţin pacea socială. Biroul Naţional de Mediere are la dispoziţie şase mediatori regionali, angajaţi pe o perioadă de 12 luni. 

În Marea Britanie, aceste servicii sunt realizate în numele organizaţiei NHS, care stabileşte dacă şi cum se recurge la mediere. 

PĂRŢILE IMPLICATE ÎN MEDIERE

Medierea ca o formă de soluţionare alternativă a conflictelor este o metodă structurată de soluţionare a conflictelor prin intermediul unui a treia persoane, independentă. Deşi un mediator nu poate emite o decizie obligatorie, acesta foloseşte tehnici de mediere pentru a ajuta părţile în soluţionarea conflictului şi redefinirea drepturilor şi obligaţiilor reciproce, în special pentru relaţiile lor viitoare.

Pentru ca părţile în conflict să accepte şi să aibe încredere în mediere, acestea ar trebui să dispună de posibilitatea de a exprima o opinie în stabilirea unui mediator pentru soluţionarea conflictului lor. Din acest motiv, părţile au posibilitatea de a alege un anumit mediator sau pot decide să aibe o co-mediere, o mediere realizată de doi sau mai mulţi mediatori care lucrează împreună, ca o echipă, pentru a asista părţile în soluţionarea conflictului. Co-medierea este utilizată, de obicei, pentru cazurile complexe care implică mai multe părţi sau au consecinţe emoţionale puternice (furie, tristeţe, sentimente de răzbunare, etc.), dacă este necesar, mediatorii îşi pot schimba rolurile în cadrul acţiunii.

În concluzie, pe baza analizei efectuate se poate afirma că:

• în general, părţile nu pot nominaliza un mediator: acesta este cazul în Belgia, Danemarca, Estonia, Franţa, Ungaria, Suedia şi Marea Britanie;

• părţile pot nominaliza un mediator în Luxemburg şi Malta
• părţile pot opta pentru co-mediere în Letonia;

• părţile pot nominaliza un mediator sau a opta pentru co-mediere în Slovenia.

În Belgia, nu există nici o alternativă la mediere în afacerile generale.

În Franţa, mediatorul este stabilit de unitatea medicală.

În Ungaria, furnizorul de servicii medicale dispune de anumite persoane numite pentru a realiza activităţi de mediere.

În Suedia, Biroul Naţional de Mediere numeşte mediatorii. 

În Estonia, depinde de sistemul local; totuşi, în timpul medierii în spitale sau în cadrul procesului de mediere dinaintea prezentării conflictului la instanţă nu este posibil ca pacienţii sau rudele pacienţilor să nominalizeze mediatori, deoarece mediatorul le este desemnat de spital, de exemplu, de şeful departamentului privind calitatea actului medical din carul conducerii spitalului. 

DOCUMENTELE FOLOSITE ÎN MEDIERE
Documentele medierii cuprind toate documentele necesare pentru o bună pregătire, desfăşurare şi pentru rezultatul unui proces de mediere (inclusiv un acord cu privire la soluţionarea conflictului). Domeniul de aplicare şi forma
documentelor pot fi prevăzute în norme specifice sau pot face obiectul unui acord între mediator şi părţile aflate în conflict. Cu toate acestea, orice reguli prescrise în mod riguros pot asigura o mai bună transparenţă a procesului de mediere şi o mai bună protecţie a interesele părţilor.

În general, documentele medierii sunt următoarele:

- Contractul de mediere - acordul privind desfăşurarea procesului de mediere;

- Acordul de mediere - acord scris cu privire la soluţionarea conflictului;

- Acordul executoriu de mediere - acord scris investit cu putere executorie cu privire la soluţionarea conflictelor. În acest caz, chiar dacă părţile nu au procedat la punerea imediată în aplicare a acordului, acesta este echivalent cu o hotărâre judecătorească.

- Atestate – documente înmânate părţilor, certificând implicarea lor într-un proces de mediere.

Din analiza ţărilor studiate rezultă că:

• În majoritatea ţărilor se foloseşte doar un singur document de mediere - Acordul de mediere: Franţa, Luxemburg, Letonia, Suedia şi Marea Britanie;

• Acordul executoriu de mediere este folosit în Malta;

• În Ungaria este folosit Contractul de mediere;

• Diferite tipuri de documente pot fi întocmite în Belgia, Estonia şi Slovenia.

• În Danemarca, cele cinci regiuni (furnizorii de servicii medicale) au dezvoltat diferite tipuri de documente de informare despre cum se ajunge la o mediere/dialog de succes. La sfârşitul sesiunii de mediere, reprezentantul furnizorului de servicii medicale trebuie să completeze un formular cu privire la rezultatul medierii. Acest formular este trimis la unitatea naţională de primire a  plângerilor pacienţilor (Patientombuddet). În Spania, situaţia diferă în funcţie de Comunităţile autonome, cu toate acestea, se pare că, în general, Acordul de medierea este documentul cel mai mult folosit.

În Belgia contractele de mediere, acordurile de mediere şi acordurile executorii de mediere sunt utilizate în cazurile de mediere generală. În schimb, pentru mediere privind drepturile pacientului sau conflictele de muncă nu
sunt necesare documente, procedură fiind, în mare parte, orală.

În Estonia se utilizează contractele de mediere şi acordurile de mediere. Acordurile de mediere pot fi autentificate  de notar, la cererea părţilor. Atunci când părţile au semnat acordul de mediere, acestea sunt obligate să acţioneze în conformitate cu prevederile acestuia, acordurile respective intrând sub incidenţa Legii privind obligaţiile legale. Dacă una dintre părţi nu-şi îndeplineşte obligaţiile, investirea cu putere executorie se face de către instanţa judecătorească.

În Slovenia întâlnim contractele de mediere, acordurile de mediere, precum şi acordurile executorii de mediere. Acordurile de mediere sunt, de obicei, redactate în scris, iar părţilor le sunt prezentate posibilităţile de asigurare a punerii imediate în aplicare a acordului. Acest lucru este, în cele mai multe cazuri, obţinut pe două căi:

Acordul este redactat în faţa unui notar public şi înregistrat imediat în registru notarial ca titlu executoriu;

Acordul este transformat într-o soluţionare judiciară, în faţa instanţei.

Esenţa acordului, care dispune de instrumentele care permit executarea constă în faptul că orice element potenţial de nerespectare a angajamentelor convenite nu trebuie să fie urmărit iniţial prin acţiunea  procedurilor de drept civil, ci mai degrabă executarea acordului se poate realiza direct prin procedurile de executare judiciară aşa cu sunt prevăzute în Legea privind punerea în executarea a obligaţiilor civile.

În Suedia nu există contracte iniţiale într-o mediere pe baza de negociere între partenerii sociali. Practica arată că ceea ce se convine între părţi şi mediator este norma lor. Niciodată nu s-au înregistrat încălcări ale acestei reguli. 

INFORMAREA CU PRIVIRE LA MEDIERE

În scopul transparenţei acţiunilor de mediere, dar, de asemenea, şi pentru promovarea utilizării medierii în caz de conflict, informaţii detaliate cu privire la mediere pot fi transmise pacienţilor, angajaţilor unităţilor medicale sau cetăţenilor, în general, prin diferite mijloace, în special folosind tehnologiile de comunicare şi informare.

Din prezenta analiză rezultă că:

• În aproape toate statele europene, informaţiile despre mediere se prezintă în scris, la sediul instituţiei furnizoare de asistenţă medicală, în alte instituţii sau se trimit direct pacienţilor. Acesta este cazul în Estonia, Ungaria, Letonia, Slovenia, Spania şi Franţa.

• În alte state, informaţiile complete sunt furnizate prin intermediul site-urile de către fiecare spital sau furnizor de asistenţă medicală (Belgia, Luxemburg, Suedia, Marea Britanie).

• În Marea Britanie, informaţiile sunt furnizate în scris, dar, de asemenea, şi pe site-urile organizaţiilor locale NHS. 

• Informaţiile, împreună cu o listă de mediatori şi detalii asupra acestora, sunt disponibile numai pe Internet în Malta.

• În Belgia toate informaţiile despre cazurile de mediere generală împreună cu o listă de mediatori şi detalii asupra acestora sunt disponibile prin intermediul unui site, pe Internet.

• Informaţii despre posibilitatea de utilizare a serviciilor de mediere sunt furnizate şi prin telefon în Danemarca. Pacienţii sunt, de asemenea, informaţi prin site-uri ale autorităţilor de supraveghere a respectării drepturilor pacienţilor din spitale.

COSTURILE ACŢIUNILOR DE MEDIERE
• Medierea este gratuită în Belgia, Danemarca, Franţa, Luxemburg, Spania, Suedia şi Marea Britanie.

• Costurile de mediere sunt integral suportate de către părţi în Estonia, Letonia şi în Malta.

• În Slovenia, unde medierea, reglementată de Legea privind drepturile pacientului, are loc în faţa Comisiei Republicii Slovenia pentru protecţia drepturilor pacienţilor. În cazul în care furnizorul de asistenţă medicală decide să ofere mediere, indiferent de prevederile legii menţionate, costurile de mediere sunt subiectul  acordului între mediator şi participanţii la mediere.

În Belgia, costurile sunt suportate din bugetul spitalului sau din bugetul de stat.

În Danemarca, costurile sunt integral suportate de furnizorul de servicii medicale.

În Franţa, costurile sunt suportate de către spital.

În Luxemburg, costurile sunt suportate de Casa Naţională de Asigurări de Sănătate în cazul în care "Comisia de buget" este implicată şi de către bugetul public de stat, în cazul în care este implicat "Biroul Naţional de Conciliere".

În Suedia, costurile sunt suportate de către Guvern iar Biroul nu percepe nicio taxă pentru serviciile de mediere.

În Marea Britanie, costurile sunt suportate de organizaţiile NHS.

CALITATEA ACTULUI DE MEDIERE
Eficienţa şi succesul proceselor de mediere depinde de calitatea lor, care sunt determinate de mediul în care mediatorii sunt instruiţi şi funcţionează. 

În fiecare ţară, au fost introduse o serie de reguli, strategii şi instrumente cu scopul de a asigura calitatea medierii. Ele, în general, sunt:

- Sisteme integrate de gestionare a conflictelor; 

- Cerinţe şi criterii stabilite pentru formatori de mediatori în materie de sănătate;

- Cerinţe şi criterii pentru mediatori în cadrul desfăşurării profesiei lor, de exemplu:


( număr minim de ore de formare (ore pedagogice);


( teme/probleme specifice care trebuie incluse în procesul de  formare profesională;


( număr minim de procese de mediere asistate, pentru  a fi calificat în mod oficial ca mediator şi inclus în lista de mediatori;

           ( număr minim de şedinţe de supervizare şi intervizare la care a luat  parte;

- Cerinţe minime privind echipamentele utilizate în procesul de mediere;

- Procedura de reclamaţie privind serviciile de mediere;

- Asigurarea de răspundere civilă pentru erorile mediatorilor.

Analiza ţărilor care fac obiectul studiului indică faptul că:

• În general, există cerinţe exact formulate pentru atingerea unui grad înalt al calităţii medierii - Ungaria, Luxemburg, Letonia, Slovenia şi Marea Britanie; 

•În Estonia, Franţa, Ungaria şi Slovenia există sisteme integrate de gestionare a conflictelor;

• Belgia şi Marea Britanie dispune de politici şi proceduri formale de prezentare a unor plângeri.

În Belgia, cerinţele specifice pentru mediatorii specializaţi în apărarea drepturilor pacientului sunt:

- Studii superioare (cu toate acestea, nu este necesară diplomă universitară);
- Nu sunt implicaţi în faptele care fac obiectul plângerii;

- Secretul profesional, independenţa şi neutralitatea;

- Incompatibilităţi: membru al Comitetului de conducere al spitalului sau al furnizorului de servicii medicale, participare activă într-o Asociaţie de apărare a drepturilor pacientului.

În Estonia, furnizorii de asistenţă medicală au sisteme diferite de administrare a conflictelor. În general, în conformitate cu
legea privind obligaţiile, de fiecare dată când o persoană primeşte serviciile de sănătate există un contract încheiat între furnizorul de servicii şi
pacient. În cazul în care există conflicte cu privire la serviciile de sănătate oferite, primul nivel de negociere este cu furnizorul de servicii. În cazul în care furnizorii de servicii si pacienţii nu pot ajunge la un acord, pacienţii are dreptul
pentru a cere opinia experţilor de la Comitetul de experţi cu privire la calitatea serviciilor de sănătate (structură aflată în cadrul Ministerului Afacerilor pentru Protecţia Socială), dar decizia a acestui comitet are caracter de recomandare şi nu este executorie.

În Slovenia, există un sistem de management al conflictelor, stabilit de Centrul Universitar Medical din Ljubljana, principala instituţie medicală din Slovenia. În următorii ani, şi alte instituţii de asistenţă medicală vor adopta această metodă de rezolvare a conflictelor. În scopul de a asigura calitatea şi fiabilitatea serviciilor de mediere, Asociaţia instituţiilor medicale din Slovenia,
care pregăteşte mediatori de sănătate, în conformitate cu standardele formare profesională ale Asociaţiei Organizaţiilor de Mediere din Slovenia, respectiv, pentru a fi admis la un curs de formare, candidatul trebuie să fi (cumulativ):

- Absolvit cu succes cursul de bază pentru pregătirea în domeniul medierii (100 de ore de predare);

- Finalizat cu succes cel puţin o formă avansată de pregătire în domeniul medierii, cu durata de cel puţin 50 de ore de predare (indiferent dacă forma respectivă conduce sau nu la obţinerea unui titlu) ; 

- Cel puţin 2 ani de experienţă activă în domeniul medierii, 10 cazuri de mediere şi absolvirea unui curs de cel puţin 50 de ore de predare în domeniul medierii.

În Suedia, mediatorii nu sunt angajaţi permanent de către agenţie, dar sunt numiţi pentru fiecare dispută în parte. Cei mai mulţi dintre aceştia au lucrat ca negociatori cu unul sau altul dintre partenerii sociali. Biroul Naţional de Mediere are la dispoziţia şase mediatori regionali. 

În Marea Britanie nu există nici un supervizor important al calităţii medierii. Structurile locale ale NHS  au politici proprii în domeniul medierii.

DIFICULTĂŢI LEGATE DE PROCESUL DE MEDIERE

Dificultăţile legate medierea în domeniul sănătăţii îmbracă forme diferite:

• În general, medierea este încă o metodă nouă de soluţionare a conflictelor şi acest lucru conduce la o lipsă de proceduri în anumite situaţii, la incertitudini cu privire la cazul în dispută şi, în consecinţă, la un anumit scepticism legat de modul de soluţionare a aceastuia.

• În unele ţări, - Belgia şi Malta, există o lipsă de informare a cetăţenilor cu privire la posibilitatea de a utiliza medierea. Acest lucru poate duce la înmulţirea numărului litigiilor care ajung în instanţe sau a numărului de persoane care decid să renunţe la folosirea medierii.

• În Luxemburg şi în Belgia, fiabilitatea acţiunilor de mediere şi independenţa mediatorilor au tendinţa de a fi pusă la îndoială, în
primul caz datorită dimensiunii structurale mici a ţării, în al doilea caz, datorită faptului că mediatorii sunt angajaţi direct la spitale.

În Belgia, principalele probleme identificate sunt următoarele:

- Percepţia că mediatorii interni nu pot fi independenţi deoarece aceştia sunt pe ştatul de plată al spitalelor;

- Pacienţii par a avea o lipsă de cunoaştere a existenţei sistemului de mediere;

- Există o lipsă a unui sistem de mediere valabil pentru ingrijirea medicală în afara spitalului (cu excepţia afecţiunilor psihice).

În Luxemburg, independenţa mediatorilor este o problemă majoră din cauza dimensiunii mici a ţării.


În Malta, problemele legate de lipsa de conştientizare şi lipsa de proceduri formale.

În Slovenia, medierea a cunoscut o dezvoltare rapidă în ultimul deceniu, dar, din păcate, această evoluţie nu se regăseşte în domeniul medierii în sectorul de asistenţă medicală. Prin urmare, medierea în asistenţa medicală, ca metodă de soluţionare a conflictelor este într-adevăr o noutate, dar în ultimii ani 
instituţiile medicale, precum si personalul medical consideră medierea drept o metoda indispensabilă care va avea o dezvoltare rapidă în următorii ani.

In Marea Britanie, medierea formală este încă o caracteristică relativ nouă în NHS. Mai multe forme tradiţionale de mediere au constat în reuniuni informale între pacienţi si medicii din spital. 
DEZVOLTARI ACUALE ŞI EVOLUŢII POSIBILE

Gradual, medierea este recunoscută ca o metodă de a rezolva conflictele şi de a ajunge la soluţii care sunt acceptabile pentru ambele părţi. Se înfiinţează noi organisme în scopul de a gestiona medierea, sau se dezvoltă noi atribuţii ale organismelor extinde care să cuprindă responsabilităţi în acest domeniu. Noi norme legislative în materie de asistenţă medicală cuprind şi reglementări referitoare la mediere.

În Belgia, în prezent, există o dezbatere cu privire la oportunitatea reformării sistemului de mediere existent, de exemplu, îmbunătăţirea accesibilităţii la mediere în cazurile de îngrijiri medicale în afara mediului spitalicesc, elaborarea statutului de mediator (mai mult profesionist). 

În Danemarca, o nouă lege privind reclamaţiile pacienţilor a intrat în vigoare la 01 ianuarie 2011. În prezent, furnizorii de asistenta medicala (regiuni) trebuie să ofere un cadru de dialog local  cu reclamanţii.

În Ungaria, Centrul de Mediere a suferit o modificare prin trecerea Fundaţiei iniţiale la un nou organism guvernamental. Noua structură se numeşte Biroul Naţional Social şi de Reabilitare. 

În Luxemburg este în curs de elaborare, un proiect pentru o nouă lege privind drepturile pacienţilor. Unul dintre capitole se referă la medierea în domeniul specific al asistenţei medicale. 

În Slovenia, medierea în materie de sănătate a fost codificată prin Legea drepturilor pacienţilor din 2008 şi, în detaliu, prin normele privind medierea în domeniul asistenţei medicale. Pacientul care constată că unul dintre drepturile prevăzute în lege a fost încălcat are dreptul la o primă audiere cu privire la reclamaţia privind actul medical. Dacă în acest stadiu nu se ajunge la un acord privind soluţionarea litigiului, pacientul poate depune o plângere pentru prezentare încălcării dreptului său în faţa Comisiei pentru protecţia drepturilor pacienţilor din Republicii Slovenia. Pornind de la această fază medierea este transferată în sfera judecătorească.  

În Marea Britanie, Comitetului privind problemele de sănătate al Camerei Comunelor a luat în discuţie, la sfârşitul anului trecut un raport privind modul de funcţionare al Sistemului NHS de analiză reclamaţiilor din Anglia. Recurgerea la mediere nu a fost abordată în mod special, ci mai degrabă, accentul a fost pus pe asigurarea rezolvării rapide pe plan local a plângerii fără a exclude medierea ca partea a atribuţiilor NHS local de a obţine prompt şi pe cale amiabilă a rezolvării reclamaţiilor respective. 
STATISTICI PRIVIND NUMĂRUL LITIGIILOR ÎN DOMENIUL MEDICAL SOLUŢIONATE PRIN MEDIERE

Aceste informaţii sunt dificil de a fi colectate din toate statele membre ale Uniunii Europene, în special pentru că în mod normal nu există nici organizaţii sau instituţii specializate, cu singura excepţie a Belgiei şi Suediei.
       • În Belgia, 576 de cazuri de mediere au fost înregistrate la nivelul anului 2010.
       • În Suedia, potrivit raportului anual, al Oficiului Naţional de Mediere 
au fost înregistrate 27 de seturi de negocieri între partenerii naţionali în anul 2010.
Dintre aceste 27 de conflicte, a existat un conflict ce a implicat
sectorul medical (conflict între Asociaţia de furnizorii de servicii private şi 
Uniunea Muncitorilor). În acest caz specific, mediatori au fost numiţi în iunie 2010 şi a fost încheiat un acord în luna august 2010. În 2011, au fost numiţi mediatori pentru a rezolva conflicte pe piaţa forţei de muncă la
la nivel naţional, dar niciunul în sectorul de sănătate.
CAP.III REGLEMENTAREA MEDIERII ÎN AUSTRALIA, SUA, CANADA ŞI NOUA ZEELANDĂ

AUSTRALIA
Materia medierii este reglementată de Legea nr.17/2011 privind rezolvarea pe cale amiabilă a conflictelor
. Reglementări la nivele federal sunt puse la dispoziţie de Institutul pentru arbitri şi mediatori
.

Medierea este din ce în ce mai populară in domeniul malpraxis-ului medical
. Beneficiile potenţiale ale medierii în domeniul medical

includ confidenţialitatea, costuri mai mici, mai puţine cerinţe judiciare,
mai puţine întârzieri, un proces mai puţin antagonic şi contradictoriu,
creator, oportunităţi ca parţile să îşi ceară scuze sau să regrete exprimarea sau
oportunităţi de a oferi explicaţii complete şi detaliate asupra metodei de îngrijire medicală,abordarea echilibrată a unor emoţii şi reconstruirea relaţiile între părţi.

În Australia, ca şi în SUA furnizorii de servicii medicale nu sînt obligaţi să se asigure de răspundere civilă. Pe cale de consecinţă, ei nu sînt obligaţi nici să plătească un anumit cuantum dictat de o anumită autoritate. În Australia, fenomenul a condus la dezvoltarea economiei concurenţiale în acest domeniu.
STATELE UNITE ALE AMERICII
Instituţia medierii în SUA este folosită de peste o sută de ani; în prezent, majoritatea litigiilor se soluţionează înainte de a se ajunge în faţa instanţei. Cadrul legal general îl reprezintă Legea uniformă privind medierea
.

În ultimul deceniu, sistemul de sănătate din SUA a început să utilizeze
medierea pentru a facilita comunicarea între pacienţi şi medici, pentru a elimina tensiunile între membrii familiei şi personalul medical, pentru a rezolva cererile de malpraxis medical.

Implementarea Legii privind protecţia pacienţilor şi accesul la îngrijire medicală din 2010
 a dus la creşterea cazurilor de mediere. Pacienţii,
familiile, personalul medical, precum şi managerii de spitale
au înţeles aportul adus  de mediere la gestionarea neînţelegerilor/litigiilor care apar în sistemul de sănătate
.

De asemenea, Departamentul de Sănătate şi Servicii Umane
 şi Agenţia pentru Sănătate şi Cercetare de Calitate
 au acordat granturi pentru siguranta pacienţilor şi  personalului medical în valoare totală de 10 milioane dolari, programele concentrându-se pe interacţiunile dintre siguranta pacientilor, sistemul de litigii şi comunicarea medic-pacient respectiv utilizarea inteligentă a medierii
.

Astfel, la mediator, părţile au ocazia pentru prima dată să îşi spună punctul de vedere.  La sfârşit nu vor primi tot ce au dorit, dar vor obţine o soluţie satisfăcătoare pentru ambele părţi (win-win). Înţelegerea lor e consemnată într-o rezoluţie care devine astfel un contract. Nu trebuie încuviinţată de judecător (afară numai dacă această încuviinţare nu este chiar parte din înţelegerea părţilor, caz în care judecătorul va pronunţa chiar o hotărâre judecătorească, cu toate efectele sale), nici măcar dacă la mediere se apelează în timpul procesului judiciar. Dacă înţelegerea nu e respectată, se poate acţiona în judecată cealaltă parte întocmai ca în cazul unui contract.

În unele state (Michigan, Texas, Florida
) judecătorul poate obliga părţile să meargă la mediator, nu să se şi angajeze în procedura propriu-zisă de mediere; e foarte rar însă când părţile ajung la mediator şi nu trec mai departe. O mediere durează în mediu 4-5 ore. În civil, media medierilor reuşite este de peste 50%.
Mediatorii sunt autorizaţi după ce au urmat 40 ore de cursuri de formare; cei care nu sunt avocaţi, au nevoie de încă 40 ore. Biroul de Dispute Resolution este în cadrul Adminsitraţiei Curţii supreme din Michigan, are 3 angajaţi şi aprobă curricula pentru formarea mediatorilor şi lista cu aceştia. Pe listă, mediatorii trec costul unei ore de mediere. Există o reţea a centrelor de mediere, alcătuită din voluntari care urmează aceeaşi procedură de autorizare; finanţarea acesteia e asigurată de un procent de 5% din taxele de timbru plătite pentru depunerea acţiunii la instanţă (aprox. 150$ pe cerere). 

Mediatorii încurajează ca la procedura de mediere să fie prezenţi şi avocaţii părţilor. 
CANADA
Reglementările la nivel naţional
 sunt puse la dispoziţie de Institutul pentru arbitraj şi mediere. Totodată, există reglementări privind medierea obligatorie (aplicată doar în provinciile Toronto, Ontario şi Windsor)
. Informaţii utile oferă şi Ghidul pentru mediere
.

În general, medierea medicală acoperă furnizorii de servicii medicale care comit o neglijenţă medicală faţă de un pacient. Medierea medicală necesită şi prezenţa unui avocat în cadrul şedinţelor de mediere.
NOUA ZEELANDĂ

În 1974, Noua Zeelandă a renunţat la un sistem de prejudiciu bazat pe compensarea pentru accidente medicale, în favoarea unui sistem de compensare
 finanţat de guvern şi operat de o societate  - Accident Compensation Corporation (ACC). 

Deşi sistemul păstreză unele elemente ce necesită ajustări, este recomandat în principal în litigiile de malpraxis medical. Reformele în acest domeniu din anul 2005 au extins compensările la toate tipurile de "leziuni" suferite în cadrul actului medical, fapt ce a dus la  Crearea unui adevărat sistem de compensare care nu se bazează pe ideea de greşeală(no fault system).

 Comparativ cu alte sisteme de malpraxis medical
, sistemul din Noua Zeelandă oferă compensaţii mai multe, în timp util la un număr mai mare de pacienţi şi oferă posibilităţi mai eficiente de soluţionare a reclamaţiilor respectiv responsabilizarea furnizorului pentru imbunătăţirea siguranţei pacienţilor.
Sistemul de compensare din Noua Zeelandă nu a apărut ca răspuns la preocupările legate de malpraxisul medical, ci prin reformele vizând protecţia lucrătorilor. 

O Comisie Regală, înfiinţată în 1967, a concluzionat că victimele accidentelor au nevoie de o sursă sigură de sprijin financiar atunci când lipsiţi de capacitatea lor de a lucra. Comisia a recomandat  un sistem de compensare care nu se bazează pe ideea de greşeală(no fault system).

În jurul acelaşi timp, Statele Unite, Australia, şi Marea Britanie au dezbătut, de asemenea, meritele unui sistem care nu se bazează pe ideea de greşeală(no fault szstem), dar această idee nu a reuşit să câştige încredere. 
În sistemul din Noua Zeelandă, pacientii raniti primesc compensaţii finanţate de guvern prin ACC. În schimb, ei renunţă la dreptul de a da în judecată pentru daune cauzate de orice vătămare corporală acoperite de legislaţia privind compensarea accidentelor. Rămâne totuşi posibilă introducerea unei acţiuni pentru despăgubiri în instanţă.

În 1992, conceptele de erori medicale şi incidente medicale au fost introduse oficial în legislaţia ACC. Eroarea medicală a fost definită ca incapacitatea de a respecta un standard rezonabil de îngrijire şi neglijenţă în activitatea medicală. 

Cea de a doua categorie, incidentul medical, a fost definit ca un caz grav (ce poate apare la mai putin de 1% din cazuri) şi sever (invaliditate sau spitalizare prelungită)  respectiv o consecinţă negativă a tratamentului administrat în mod necorespunzător. 

La 1 iulie 2005, incidentul medical şi erorile medicale au fost înlocuite cu un nou concept de tratament al leziunilor. Această schimbare a extins acoperirea pentru a include toate leziunile corporale suferite în timpul tratamentului. 

Este încă necesară o legătură de cauzalitate între tratament şi a prejudiciului. Leziuni care sunt o parte necesară sau consecinţă obişnuită a tratamentului (cum ar fi căderea părului chimioterapia) nu sunt acoperite. Clarificarea a ceea ce constituie "o parte necesară" va fi critic. Ca şi înainte, nu există nici o acoperire în cazul în care prejudiciul este numai rezultatul unor decizii de alocare a resurselor.

Sistemul ACC este unul dintre cele mai simple din lume pentru pacienţi, şi, deşi criteriile de eligibilitate s-au schimbat, procesul de luare a deciziilor rămâne la fel. Cererile sunt decise în unitatea ACC naţională, pe baza informaţiilor furnizate de către pacienţi. Cererile simple pot fi prelucrate în săptămâni, iar deciziile trebuie să fie luate în termen de maxim nouă luni. Reclamanţii nemulţumiţi poate solicita o revizuire a deciziei, iar în cazul în care acest lucru nu reuşeşte, ei au drept la apel la Curtea de Apel.

ACC este finanţată prin impozitare generală şi o taxă plătită de angajator. Un program de compensaţii fixe înseamnă că reclamanţii cu dizabilităţi similare primeasc o compensaţie similară. Aceste drepturi se încadrează în următoarele categorii: - tratament şi reabilitare include costul produselor farmaceutice, ajutoare de invaliditate, de îngrijire a copilului şi reconversie profesională. Cele mai multe costuri de tratament sunt deja acoperite de sistem universal de ingrijire a sănătăţii din Noua Zeelandă. 

- Despăgubirea pentru pierderea de venituri include compensaţii săptămânale de 80 la sută din veniturile solicitantului la data producerii prejudiciului, până la un maximstabilit. (Persoanele cu salarii mari pot achiziţiona o asigurare suplimentară de protecţie).

Suma forfetară presupune o plată unică de până la 70.000 de dolari pentru a compensa deprecierea permanentă rezultată de la un prejudiciu, şi este plătită în plus faţă de orice alte drepturi de către ACC. 

Suportul pentru persoanele aflate în întreţinere ia forma unei subvenţii de înmormântare şi acordarea de pensii de urmaş plătite soţilor supravieţuitori şi copiiilor sub vârsta de 18 ani.

Sistemele care nu se bazaeză pe ideea de greşeală au potentialul de a compensa mai mulţi pacienţi decât litigii de malpraxis, în funcţie de criteriile de compensare, nivelul de premii, şi contextul social. 

Patru factori au contribuit la accesibilitatea sistemului. În primul rând, neo-zeelandezi beneficiază de un puternic sistem de securitate socială. Pacienţii răniţi, ca toţi ceilalţi, au dreptul de a primi asistenţă medicală gratuită, spital si produse farmaceutice subvenţionate. Astfel, sistemele de protecţie socială de sănătate publică din Noua Zeelandă acoperă multe dintre daunele care ar fi în discuţie într-o cerere de malpraxis medical din SUA, lăsând ACC cu o povară compensare mult mai mică. În al doilea rând, compensările sunt, în general, mai mici şi mai consistente decât în cazul unui litigiu de malpraxis echivalent.
CONCLUZII
Medierea prezintă  multe avantaje comparativ cu alte forme de soluţionare alternativă a litigiilor sau prin instanţe de judecată. Cele mai importante şi mai evidente sunt costul mai redus şi economia de timp. Medierea este mult mai puţin costisitoare decât litigii civile iar procesul de mediere, în fapt, poate dura doar câteva zile. Acesta este un proces informal iar pregătirea sa este facilă şi simplă. Nu este nevoie de o locaţie specială şi nici de avocaţi (deşi ei pot participa, la cererea uneia dintre părţi). În plus, medierea poate proteja părţile de unele dintre probleme suplimentare legate de litigii civile, cum ar fi măsurile punitive, dacă este cazul.

În al doilea rând, medierea permite un proces mai transparent. Este mai adecvat să răspundă cerinţelor părţilor şi să pună pe masa negocierilor solicitările, problemele, preocupările şi aşteptările lor. Într-adevăr, în mediere părţile sunt participanţi cu drepturi depline şi îşi pot exprima propriile opinii şi preocupări, în timp ce într-un litigiu civilavocaţii părţilor sunt singurii care le reprezintă, cu excepţia situaţiei în care părţile cer în mod expres, dreptul la cuvânt şi acceptă să fie audiată de avocatul advers. În acest fel, medierea permite părţilor să aibă o confruntare directă, să conlucreze pentru a ajunge la o înţelegere, chiar într-un mod amiabil, în timp ce în litigiile civile, de cele mai multe ori ne aflăm în faţa unui verdict sau decizii date de un judecător sau de un juriu pe care părţile le acceptă, dar urmare cărora relaţia lor se încheie printr-o soluţie impusă.

În cele din urmă, medierea este un proces discret, care nu este, de regulă, adus la cunoştinţă publică sau în atenţia mass-media aşa cum este cazul litigiilor civile. 

În perioade de crize financiare şi lipsă de lichidităţi, conflictele tind să degenereze. În ceea ce priveşte asistenţa medicală, costurile conflictelor nerezolvate trebuie să fie luate în considerare. Ele pot duce la reducerea personalul, la greve, la pierderi financiare, la creşterea costurilor cazurilor de malpraxis, precum şi la potenţarea impactului negativ al cazurilor litigioase. Neglijarea discutării şi rezolvării lor poate conduce la irosirea timpului şi a energiei profesioniştilor din spitale cu consecinţe asupra calităţii şi productivităţii actului medical. 

În mod frecvent, reclamaţiile se referă la prejudiciile cauzate de neglijenţă, situaţii în care pacienţii solicită despăgubiri; analiza procedurilor medicale şi a aspectelor legate de expertiza în actul medical implică un timp îndelungat pentru procesarea unei reclamaţii şi, implicit, costuri suplimentare. Un organism profesional, cum ar fi un consiliu medical poate avea atribuţii de supraveghere disciplinară pentru prevenirea activităţilor profesionale deficitare, care ar conduce, în mod evident, la dispute.

Pe scurt, medierea permite spitalelor, instituţiilor de asistenta medicală, maternităţilor şi altor facilităţi de asistentă medicală să:

 - prevină conflictele înainte ca acestea să apară sau să degenereze;

 - reducă riscul şi costurile determinate de escaladarea conflictului;

 - discute rezolvarea înainte de acumularea de costuri şi onorarii avocaţionale;

 - dezvolte, cu cheltuieli minime, mecanisme de soluţionare în afara instanţelor judecătoreşti;

 - identifice şi să remedieze cauzele generatore de conflicte.

Multe dintre conflictele care se regăsesc în sistemele contemporane de sănătate pot fi atenuate prin introducerea medierii, ca parte integrantă a procesului de îngrijirea medicală. Acesta a fost descris sugestiv ca fiind "Puterea de a cere scuze", în ceea ce s-a dezvolta deja a fi o "Cultura orientată spre blamare", de remediere ă greşelii în condiţii amiabile şi, deşi o astfel de soluţionare nu poate fi adecvată pentru fiecare litigiu, aceste valori ale medierii nu pot fi atinse prin acţiunea instanţelor de judecată, aşa cum ar fi impactul  aspectelor emoţionale ale litigiului, care oferă un "efect emoţional terapeutic pentru soluţionare".

Anexa 1

TIPURILE DE CONFLICTE REZOLVATE PRIN MEDIERE
• Belgia - Pacientul sau rudele pacientului cu furnizorul de servicii medicale;


   - Conducerea unităţii de asistenţă medicală cu sindicale - conflicte colective de muncă;

• Danemarca - Pacientul sau rudele pacientului cu furnizorul de servicii medicale;

• Estonia - Pacientul sau rudele pacientului cu furnizorul de servicii medicale; 

                           - Membrii personalului care asigură asistenţă medicală constituit în echipe de lucru cu secţiile respective;

                - Angajatorul cu un membru al personalului medical - litigii individuale de  muncă;

                - Conducerea unităţilor de asistenţă medicală cu sindicatele - conflicte colective de muncă;

• Finlanda - Conducerea unităţilor de asistenţă medicală şi sindicate - conflicte colective de muncă;

• Franţa - Pacientul sau rudele pacientului cu furnizorul de servicii medicale;


   - Conducerea unităţilor de asistenţă medicală şi sindicate - conflicte colective de muncă;


   - Instituţii sanitare cu alte persoane juridice, cum ar fi societăţile de asigurare, părţile contractante, furnizori, fundaţii de asistenţă sanitară, entităţi aparţinând sectorului public;

• Ungaria - Pacientul sau rudele pacientului cu furnizorul de servicii medicale;

• Letonia - Pacientul sau rudele pacientului cu furnizorul de servicii medicale;

• Luxemburg  - Pacientul sau rudele pacientului cu furnizorul de servicii medicale;

                        - Instituţii sanitare cu alte persoane juridice, cum ar fi societăţile de asigurare, părţile contractante, furnizori, fundaţii de asistenţă sanitară, entităţi aparţinând sectorului public;

• Malta - Pacientul sau rudele pacientului cu furnizorul de servicii medicale;

            - Membrii personalului care asigură asistenţă medicală constituit în echipe de lucru cu secţiile respective;

            - Angajator cu un membru al personalului medical - litigii individuale de  muncă;

            - Conducerea unităţilor de asistenţă medicală şi sindicate - conflicte colective de muncă;

            - Instituţii sanitare cu alte persoane juridice, cum ar fi societăţile de asigurare, părţile contractante, furnizori, fundaţii de asistenţă sanitară, entităţi aparţinând sectorului public;

• Slovenia - Pacientul sau rudele pacientului cu furnizorul de servicii medicale;

                  - Membrii personalului care asigură asistenţă medicală constituit în echipe de lucru cu secţiile respective;

                  - Angajator cu un membru al personalului medical - litigii individuale de  muncă;

                  - Conducerea unităţilor de asistenţă medicală şi sindicate - conflicte colective de muncă;

               - Instituţii sanitare cu alte persoane juridice, cum ar fi societăţile de asigurare, părţile contractante, furnizori, fundaţii de asistenţă sanitară, entităţi aparţinând sectorului public;

• Spania - Pacientul sau rudele pacientului cu furnizorul de servicii medicale;

• Suedia - Conducerea unităţilor de asistenţă medicală şi sindicate - conflicte colective de muncă;

• Marea Britanie - Pacientul sau rudele pacientului cu furnizorul de servicii medicale;

                           - Angajatorul cu un membru al personalului medical - litigii individuale de  muncă;
Anexa 2

TEMEIURI PENTRU MEDIERE ÎN DOMENIUL ASISTENŢEI MEDICALE

Belgia

Legislaţia generală
- Legea Medierii din 21 ianuarie 2005 - prevede posibilitatea de mediere generale;

- Legea din 5 decembrie 1968 privind contractele colective de muncă şi comisiile comune - prevede medierea privind conflictelor colective de muncă;
Legislaţie specială
- Legea din 22 august 2002 privind drepturile pacientului (art. 11) şi Decretul regal din 19 martie 2007 privind Cerinţele de mediator în spitale - prevedea medierea între pacient (sau rude) şi furnizorul de servicii medicale cu privire la drepturile pacientului;

- Legea din 31 martie 2010 referitoare la despăgubiri pentru prejudiciile cauzate de asistenta medicală (art. 8, para. 5) –  prevede medierea dintre pacient, furnizor de asistenţă medicală şi societatea de asigurări, în cazul pagubelor cauzate de asistenţa medicală.
Danemarca

- Regiunile ca furnizori de servicii medicale  sunt, prin efectul legii, obligate să ofere servicii de mediere, un dialog cu pacienţii care au trimis o plângere către sistemul naţional. Este la latitudinea pacientului  sau a rudelor pacientului de a decide dacă doresc mediere - dialog. Dacă pacientul doreşte să apeleze la mediere-dialog, furnizorul de servicii medicale trebuie să implementeze medierea în decurs de 4 săptămâni.
Estonia
Legislaţia generală
- Legea privind rezolvarea conflictelor colective de muncă-disputele dintre sindicate şi patronate;

- Legea privind soluţionarea conflictelor de muncă - dispute între angajator şi membru al personalului de asistenţă medicală;

- Legea reconcilierii în materie civilă şi pe bază de voluntariat.
Alte temeiuri - spitalele au propriile lor sisteme de soluţionare a litigiilor dintre diferite părţi.
Franţa 

Legislaţia generală

- Legea din 4 martie 2002.

Ungaria
Alte temeiuri


- Legea Sănătăţii.

Letonia
Nu există legislaţie în materie.

Luxemburg
Legislaţia generală
- Articolul L. 163-1 şi următoarele din "Code muncii" – Oficiul  Naţional de conciliere - conflicte colective de muncă;

- Legea din 22 august 2003 de stabilire a unui mediator - dispute cu autorităţile publice.


Legislaţie specială

- Articolul 77 din "Codul de securitate socială" - Comisia de buget;
- Prevederi mai exacte sunt stabilite în convenţia între Asociaţia Naţională a Spitalelor (EHL) şi Compania Naţională de Asigurări.
Alte temeiuri

- Intervenţia "Consiliului medical" din spital – disputele între unităţi sanitare şi de diferite părţi contractare. 

Malta
 
Legislaţia generală

- Legea medierii, capitolul 474.

Slovenia
Legislaţia generală
- Legea medierii în materie civilă şi comercială;

- Legea privind rezolvarea alternativă a conflictelor.



Legislaţie specială

- Legea drepturilor pacientului şi Normele de mediere în domeniul sănătăţii.

Spania
Alte temeiuri


Legislaţie specifică a Comunităţilor Autonome.

Suedia 
Legislaţie generală 



Legea Medierii – în 2000 se înfiinţează Oficiul Naţional de Mediere.

Marea Britanie - Alte temeiuri – medierea este o activitate cu caracter voluntar a organizaţiilor locale ale NHS. 

Anexa 3

DESFĂŞURAREA MEDIERII

Belgia - Mediere internă în cazul asistenţei medicale spitaliceşti şi a asistenţei medicale psihiatrice; 


- "Ombudsdepartment Federal”, constituit în cadrul "Comisiei Federale pentru drepturile pacientului" pentru mediere privind drepturile pacienţilor în alte sectoare de asistentă medicală;


- Listă de " mediatori oficiali" autorizaţi în Afaceri Generale

Danemarca
- Medierea este asigurată de mediatori angajaţi de către furnizorii de servicii de sănătate.
Estonia - Medierea poate fi realizată atât de către mediatori ai furnizorului de servicii medicale cât şi de mediatori externi;


   - Mediatorul extern este ales dintre mediatorii naţionali sau dintre comitetele de soluţionare a conflictelor de muncă.

Franţa - Medierea este asigurată de către mediatori angajaţi de către furnizorul de servicii de sănătate.

Ungaria - Medierea poate fi realizată atât de către mediatori ai furnizorului de servicii de sănătate cât şi de către mediatori externi;

              - Mediatorii externi sunt aleşi din organizaţiile care oferă servicii de mediere pentru toate sectoarele, inclusiv pentru cele de asistenţă medicală (de exemplu, societăţi de mediere, etc.);

             - Există un serviciu de mediere organizat de stat

Letonia - Asociaţii, camere sau alte organizaţii care activează în domeniul sănătăţii care oferă activităţi de mediere.

Luxemburg
- Medierea este realizată de mediatori externi;


           - Mediatorii externi sunt aleşi din organizaţiile care oferă servicii de mediere pentru toate sectoarele, inclusiv pentru cele de asistenţă medicală (de exemplu, societăţi de mediere, etc.)


Malta
- Serviciile de mediere sunt furnizate de către un Centru de Mediere, înfiinţat prin efectul legii iar serviciile de mediere sunt stabilite prin Legea medierii.

Slovenia - Medierea este realizată de către instituţiile de asistentă medicală, care pot oferi aceste servicii prin intermediul unui mediator intern sau extern;

                - Serviciile de mediere pentru soluţionarea litigiilor din domeniul asistenţei medicale sunt oferite de către Asociaţia Instituţiilor de Sănătate de Slovenia;

               - Mediatorii care operează în afara sectorului de sănătate pot fi companii sau persoane fizice.

Spania - În majoritatea situaţiilor, medierea se realizează în cadrul Comunităţilor Autonome.

Suedia - Biroul Naţional de Mediere numeşte mediatorii, în cazul unui conflict  în cazul unui conflict între părţi ("partenerii sociali") pe piaţa forţei de muncă, în timpul negocierilor asupra salariul şi a condiţiilor de muncă;

             - Mediatorii nu sunt angajaţi permanenţi ai Biroului, ci sunt numiţi pentru fiecare conflict în parte; 

        - Mediatorii regionali sunt afiliaţi la Biroul Naţional de Mediere pentru o perioadă de 12 luni şi desfăşoară activitatea de mediere suplimentar activităţii în care este, în mod normal, angajat.

Marea Britanie – Furnizarea de servicii de mediere este în responsabilitatea organizaţiilor NHS, care decid asupra oportunităţii şi a modului de recurs la  aceste servicii;

Anexa 4
INSTRUMENTE ŞI NORME DE ASIGURARE A CALITAŢII PROCESULUI DE MEDIERE

Belgia - Mediatorul trebuie să respecte cerinţe specifice atunci când sunt implicate în procedura privind apărarea drepturilor pacientului;

           - Procedura de reclamaţie privind serviciile de mediere poate fi activată la Comisia Federală a drepturilor pacientului;

Estonia - Sisteme integrate de managementul conflictelor;

Franţa - Sisteme integrate de managementul conflictelor;

Ungaria - Sisteme integrate de managementul conflictelor;


   - Probleme pe subiecte specifice necesită să fie incluse în formare de pregătire;

   - Mediatorii trebuie să participe la sesiunile de supervizare şi intervizare;
              - Participarea mediatorilor stagiarii la cursuri de instruire ţinute de mediatori cu experienţă.

Letonia - Probleme pe subiecte specifice necesită să fie incluse în formare de pregătire;

Luxemburg
- Mediatorii trebuie să aibă un număr minim de ore de formare profesională;

- Mediatorul trebuie să aibă o experienţă profesională de cel puţin 10 ani şi o vârstă de peste 72 de ani.

Malta 
- Mediatorii sunt aleşi de către consiliul de administraţie, în condiţiile legii.
Slovenia - Sisteme integrate de management a conflictelor;

                - Asociaţia instituţiilor medicale din Slovenia, care pregăteşte mediatori în domeniul sănătăţii, în conformitate cu standardele impuse de Asociaţia Organizaţiilor de Mediere din Slovenia

Marea Britanie - Nu există niciun supervizor important al calităţii medierii. Structurile locale ale NHS  au politici proprii în domeniul medierii. 

